आदतन बड़े मौकों पर निजी कारणों से विदेश यात्रा करने वाले राहुल गांधी ने इस पर कोई प्रतिक्रिया नहीं दी। वो बैठे हुए थे। हालांकि पिछले साल जब कांग्रेस कार्यसमिति की बैठक बुलाई गई थी तब अशोक गहलोत जैसे राहुल के समर्थकों ने उनसे पार्टी अध्यक्ष बनने की गुहार लगाई थी। संख्याबल पक्ष में था नहीं , इसलिए सोनिया ने सख्त लहजे में कह दिया कि फुल टाइम अध्यक्ष मैं ही हूं। दरअसल कपिल सिब्बल और गुलाम नबी आजाद ने फुल टाइम अध्यक्ष नहीं होने पर सार्वजनिक तौर पर नाराजगी जताई थी।
सीताराम केसरी के बाद अब तक कांग्रेस में अध्यक्ष सर्वसहमति से ही चुना जाता रहा है। इस बार पार्टी नेताओं का मूड कुछ अलग है। ऐसी स्थिति में प्रियंका गांधी ने खुद को उत्तर प्रदेश में मुख्यमंत्री का चेहरा बताकर साफ संकेत दिया है कि अगर जरूरत पड़ी तो पार्टी की बागडोर वो संभाल सकती हैं। दबी और खुली दोनों जुबान में पार्टी नेताओं को प्रियंका गांधी में उनकी दादी और चार बार प्रधानमंत्री बनीं इंदिरा गांधी का अक्स दिखता है। इसमें कोई शक नहीं कि प्रयिंका के कंधों पर ही यूपी चुनाव की जिम्मेदारी है। बल्कि ये जिम्मेदारी उन्होंने खुद ली है।
प्रियंका ने पार्टी की बागडोर खुद अपने कंधों पर ली
प्रियंका गांधी ने जिस तरह लड़की हूं, लड़ सकती हूं का नारा दिया और पहली बार पिंक कैंडिडेट लिस्ट सामने लाकर 40 फीसदी महिलाओं को टिकट देने का ऐलान किया है, उससे लगता है कि वो कांग्रेस को उसका राजनीतिक वजूद वापस दिलाने के लिए अलग कहानी लिखने की कोशिश कर रही हैं। जैसे इंदिरा ने गरीबों और महिलाओं में खास जगह बनाई, उसी तरह प्रियंका ये कोशिश कर रही हैं।
2010 में बुराड़ी में हुए सम्मेलन में कांग्रेस पार्टी ने अपने संविधान में संशोधन किया था। इसके तहत पार्टी अध्यक्ष का कार्यकाल पांच साल तय किया गया। पहला चुनाव 2017 में हुआ जिसमें राहुल गांधी को अध्यक्ष चुना गया। 2019 के चुनाव में भारी हार के बाद जुलाई में उन्होंने नैतिक जिम्मेदारी लेते हुए इस्तीफा दे दिया। इसके बाद कांग्रेस बिना फुल टाइम अध्यक्ष के है। इसके बावजूद कमान राहुल गांधी के पास रही। छत्तीसगढ़ और राजस्थान में पार्टी टूट की कगार पर पहुंची तो मैनेजमेंट राहुल गांधी ने किया। इस परोक्ष तरीके से पार्टी के वरिष्ठ नेताओं में नाराजगी देखी गई। गुलाम नबी आजाद, कपिल सिब्बल, आनंद शर्मा, मनीष तिवारी, भूपेंद्र हुड्डा, पृथ्वीराज चव्हाण, शशि थरूर सरीखे दिग्गज 23 नेताओं ने चिट्ठी लिख कर कहा कि पार्टी में अध्यक्ष के चुनाव के साथ उसके रंग ढंग में बदलाव चाहते हैं। कुछ नेता तो तुरंत चुनाव के पक्ष में थे लेकिन सोनिया ने मध्यावधि चुनाव से मना कर दिया। इस लिहाज से राहल का कार्यकाल 2022 में खत्म होता और चुनाव भी उसी समय कराए जाएंगे।